[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.10.2007

COM(2007) 606 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠHΣ

Το θεματολόγιο της ΕΕ για τις εμπορευματικές μεταφορές:Τόνωση της αποδοτικότητας, της ολοκλήρωσης και της αειφορίας των εμπορευματικών μεταφορών στην Ευρώπη {SEC(2007) 1351} {SEC(2007) 1367}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Το θεματολόγιο της ΕΕ για τις εμπορευματικές μεταφορές: Τόνωση της αποδοτικότητας, της ολοκλήρωσης και της αειφορίας των εμπορευματικών μεταφορών στην Ευρώπη

Πλαίσιο και ανάγκη για δράση

Οι εμπορευματικές μεταφορές, εκτεινόμενες από πρώτες ύλες μέχρι τελικά προϊόντα, έχουν ουσιαστική σημασία για την οικονομική δραστηριότητα και την ποιότητα ζωής στην ΕΕ. Καθιστούν δυνατή την κατανομή της εργασίας, παρέχουν τη δυνατότητα οικονομιών κλίμακας και ενεργοποιούν συγκριτικά πλεονεκτήματα. Συνεπώς οι εμπορευματικές μεταφορές αποτελούν θεμελιώδες στοιχείο για την ευρωπαϊκή ανταγωνιστικότητα.

Επίσης, οι καλώς οργανωμένες εμπορευματικές μεταφορές συμβάλλουν στην εκτέλεση λειτουργιών με τρόπο αειφόρο και ενεργειακά αποδοτικό και θα ενισχύσουν τη συνοχή, παρέχοντας σε επιχειρήσεις σε ολόκληρη την Ευρώπη, περιλαμβανόμενων των περιφερειακών περιοχών, τη δυνατότητα καλύτερης πρόσβασης στην εσωτερική αγορά και άντλησης περισσότερων ωφελειών από αυτή.

Η μεσοπρόθεσμη επανεξέταση της Λευκής βίβλου του 2001, της Ευρωπαϊκής Επιτροπής, προβλέπει αύξηση κατά 50 % της δραστηριότητας εμπορευματικών μεταφορών για την ΕΕ-25 (σε tkm) μεταξύ των ετών 2000 και 2020. Αυτό όμως σημαίνει ότι οι εμπορευματικές μεταφορές θα θέσουν και ορισμένα θέματα πολιτικής, που πρέπει να αντιμετωπιστούν προκειμένου να διασφαλιστούν η αποδοτικότητα και η αειφορία τους:

- Η συμφόρηση σε ορισμένα μέρη του ευρωπαϊκού συστήματος μεταφορών επηρεάζει αρνητικά το κόστος και το χρόνο των μεταφορών και αυξάνει την κατανάλωση καυσίμου.

- Οι εμπορευματικές μεταφορές πρέπει να αναλάβουν το μερίδιό τους όσον αφορά τους στόχους της ΕΕ για την κλιματική αλλαγή[1] και τη μείωση των εκπομπών ρύπων και θορύβου.

- Οι εμπορευματικές μεταφορές εξαρτώνται σε μεγάλο βαθμό από τα ορυκτά καύσιμα, των οποίων μεγάλο μέρος εισάγεται.

- Η ασφάλεια και η προστασία των μεταφορών πρέπει να ενισχυθούν περαιτέρω.

- Υπάρχουν ενδείξεις ότι οι επαγγελματικοί κλάδοι που σχετίζονται με τις μεταφορές και την εφοδιαστική αντιμετωπίζουν δυσκολίες προκειμένου να προσελκύσουν ειδικευμένο προσωπικό.

Αν δεν ληφθούν βελτιωτικά μέτρα, θα υπάρξει επιδείνωση στα θέματα αυτά λόγω της προβλεπόμενης μεγέθυνσης των εμπορευματικών μεταφορών.

Ωστόσο, παράλληλα με αυτές τις προκλήσεις υπάρχουν και ευκαιρίες που δεν είναι δυνατό να περάσουν αναξιοποίητες:

- Με τις διαδοχικές διευρύνσεις έχει αυξηθεί η ετερογένεια στην ΕΕ και η νέα, ηπειρωτικών διαστάσεων, αγορά απαιτεί την εφαρμογή επικαιροποιημένων τεχνικών εφοδιαστικής και βέλτιστων πρακτικών σε ολόκληρη την Ένωση.

- Η εφοδιαστική εμπορευματικών μεταφορών έχει εξελιχθεί σε παγκόσμια αγορά που διαρκώς ολοκληρώνεται και συγκεντρώνεται και στην οποία αρκετές ευρωπαϊκές επιχειρήσεις έχουν κατακτήσει παγκοσμίως ηγετική θέση.

- Οι προοπτικές ενίσχυσης των εμπορικών σχέσεων με χώρες εκτός της ΕΕ είναι σημαντικές. Για αυτό το λόγο οι προτεινόμενες πολιτικές πρωτοβουλίες λαμβάνουν υπόψη τους και την ανάγκη να καταστούν αποδοτικότερες οι πράξεις μεταφοράς, ιδίως με τις γειτονικές χώρες.

- Η επιτάχυνση της προόδου στις τεχνολογίες πληροφοριών και επικοινωνιών (ΤΠΕ) ανατρέπει εκ βάθρων τον τρόπο με τον οποίο μπορεί να οργανωθεί η εφοδιαστική εμπορευματικών μεταφορών.

Η πολιτική απόκριση

Για να ανταποκριθεί στις προκλήσεις αυτές, η Ευρωπαϊκή Επιτροπή δρομολόγησε ταυτοχρόνως σειρά πολιτικών πρωτοβουλιών, όπως προβλέπει η μεσοπρόθεσμη επανεξέταση της Λευκής βίβλου για τις μεταφορές του 2001, που πραγματοποιήθηκε το παρελθόν έτος[2]. Τα μέτρα αυτά είναι το αποτέλεσμα εντατικών διαβουλεύσεων με όλα τα ενδιαφερόμενα μέρη. Κατά τις διαβουλεύσεις αυτές διοργανώθηκαν 13 σεμινάρια και διασκέψεις, υποστηρίχτηκε η συμμετοχή σε 30 εξωτερικές εκδηλώσεις και λήφθηκαν γύρω στα 160 κείμενα. Επί πλέον, στην Επιτροπή στάλθηκαν περισσότερες από 500 αναφορές για σημεία συμφόρησης στην εφοδιαστική.

Η επανεξέταση της Λευκής βίβλου λαμβάνει υπόψη τη μεταβολή του πλαισίου από το έτος 2001 και μετά, που χαρακτηρίζεται από την επιτάχυνση της παγκοσμιοποίησης της παραγωγής, την ανασφάλεια του ενεργειακού εφοδιασμού, την επίταση της υπερθέρμανσης της Γης και την ηπειρωτική διάσταση της ΕΕ μετά τη διεύρυνση προς την Κεντροανατολική Ευρώπη. Υπό το πρίσμα των μεταβολών αυτών, προτείνει τη διεύρυνση του επικέντρου και των μέσων της πολιτικής μεταφορών για την αντιμετώπιση των νέων προκλήσεων. Ειδικότερα τονίζει την ανάγκη βελτίωσης της απόδοσης των διάφορων τρόπων μεταφοράς, είτε χρησιμοποιούνται μεμονωμένα είτε σε συνδυασμό (συντροπικότητα). Ο σκοπός της παρούσας τρέχουσας δέσμης μέτρων είναι η συμβολή στο στόχο αυτό.

Οι πολιτικές πρωτοβουλίες που παρουσιάζονται τώρα περιλαμβάνουν:

- Το σχέδιο δράσης για την εφοδιαστική εμπορευμάτων [3], όπου προτείνεται σειρά ενεργειών με σκοπό την προώθηση της σωστής διαχείρισης εμπορευμάτων και κυκλοφορίας, της αειφόρου ποιότητας και αποδοτικότητας, της απλούστευσης των διοικητικών διαδικασιών, της αναθεώρησης των προτύπων φόρτωσης και της εξέτασης, με σκοπό ενδεχόμενη αναθεώρηση, της οδηγίας 96/53/EΕ για τις διαστάσεις και τα βάρη οχημάτων (χωρίς να διαφεύγουν της προσοχής οι συνέπειες στους άλλους τρόπους μεταφοράς).

- Την ανακοίνωση για σιδηροδρομικό δίκτυο εμπορευματικού προσανατολισμού [4], με στόχο να καταστούν οι σιδηροδρομικές εμπορευματικές μεταφορές ανταγωνιστικότερες με την επίτευξη μικρότερων χρόνων διακίνησης και με αύξηση της αξιοπιστίας του σιδηροδρόμου και της αποκριτικότητας στις απαιτήσεις του πελάτη.

- Η ανακοίνωση σχετικά με ευρωπαϊκή λιμενική πολιτική [5] θα παράσχει προοπτική και εργαλεία για τη βελτίωση των επιδόσεων των λιμένων ως ουσιώδους σημασίας κόμβων στο ευρωπαϊκό σύστημα μεταφορών, παρέχοντάς τους βοήθεια ώστε να προσελκύσουν νέες επενδύσεις, συντηρώντας μόνιμο διάλογο μεταξύ όλων των συμφεροντούχων και βελτιώνοντας την εικόνα που προβάλλουν. Με την ανακοίνωση αυτή εφαρμόζεται η πρόσφατα εκδοθείσα ανακοίνωση σχετικά με ολοκληρωμένη θαλάσσια πολιτική της Ευρωπαϊκής Ένωσης[6], η οποία ορίζει ολιστική, διατομεακή προσέγγιση για θαλάσσια θέματα·

καθώς και

- Το έγγραφο εργασίας των υπηρεσιών της Επιτροπής «Προς ευρωπαϊκό θαλάσσιο χώρο χωρίς εμπόδια» [7], με το οποίο θα ξεκινήσει διαδικασία διαβούλευσης ώστε να δοθεί στην ακτοπλοΐα η δυνατότητα να επωφεληθεί πλήρως από την εσωτερική αγορά με διευκόλυνση και απλούστευση των διοικητικών διαδικασιών και διατυπώσεων, έτσι ώστε οι θαλάσσιες εμπορευματικές μεταφορές να τεθούν σε ισότιμη βάση με άλλους τρόπους μεταφοράς.

- Το έγγραφο εργασίας των υπηρεσιών για τις θαλάσσιες αρτηρίες [8] περιγράφει την πρόοδο που έχει επέλθει στην ανάπτυξη θαλάσσιων αρτηριών και προτείνει περαιτέρω στοιχεία ποιότητας.

Συνέργειες

Οι πρωτοβουλίες πολιτικής που περιγράφονται ανωτέρω αλληλοενισχύονται και αποτελούν πολιτικό θεματολόγιο για τη βελτίωση της αποδοτικότητας των εμπορευματικών μεταφορών στην Ευρώπη. Συνδυαζόμενες, θα βοηθήσουν να καταστούν οι εμπορευματικές μεταφορές στην ΕΕ αποδοτικότερες και περισσότερο αειφόρες. Ενώ κάθε μια από αυτές διαλαμβάνει θέματα είδια του τομέα της, για το στόχο αυτό υιοθετούν κοινή προσέγγιση που χαρακτηρίζεται από

- εστίαση σε διαδρόμους , με τους οποίους συνδέονται και οι αλυσίδες μεταφοράς προς και από τις γειτονικές χώρες και θαλασσίως,

- την προαγωγή καινοτόμων τεχνολογιών και πρακτικών σε υποδομή, μέσα μεταφοράς, (όπως οχήματα, φορτάμαξες και σκάφη) και στη διαχείριση των εμπορευμάτων,

- την απλούστευση και τη διευκόλυνση στις αλυσίδες εμπορευματικών μεταφορών και στις συναφείς διοικητικές διαδικασίες, και

- την ενίσχυση της ποιότητας .

Προσέγγιση βασιζόμενη σε διαδρόμους

Με την αξιοποίηση οικονομιών κλίμακας, οι διάδρομοι προσφέρουν μοναδικές ευκαιρίες τεχνικού και οικονομικού χαρακτήρα που καθιστούν ελκυστική τη βέλτιστη χρήση των διάφορων τρόπων μεταφοράς. Έχει ουσιώδη σημασία οι διάφοροι τρόποι μεταφοράς καθώς και οι ίδιοι οι διάδρομοι να μπορεί να συνδυάζονται για απρόσκοπτη παροχή υπηρεσίας από πόρτα σε πόρτα, με χρήση – ανάλογα με την περίπτωση – σωστά μελετημένων τερματικών εγκαταστάσεων. Αυτό αποτελεί προϋπόθεση για τη μετάβαση εμπορευμάτων εύκολα, αξιόπιστα και αποδοτικά σε σχέση με το κόστος από έναν τρόπο σε άλλο. Έτσι, οι ανακοινώσεις σχετικά με λιμενική πολιτική και για το σιδηροδρομικό δίκτυο εμπορευματικού προσανατολισμού εξετάζουν τη διαθεσιμότητα πλατυβάθρων μεταφόρτωσης και την προσβασιμότητά τους ενώ το σχέδιο δράσης για την εφοδιαστική εμπορευμάτων εστιάζεται στην ποιότητα και στην απόδοση κατά τη διακίνηση αγαθών καθώς και στη διασφάλιση εύκολης κυκλοφορίας των πληροφοριών που αφορούν εμπορεύματα μεταξύ τρόπων.

Προκειμένου να καταστούν οι εμπορευματικές μεταφορές περισσότερο αειφόρες, πρέπει να αναληφθούν προσπάθειες για την ελαχιστοποίηση της ενεργειακής κατανάλωσης και της εκπομπής θορύβου, ρύπων και αερίων θερμοκηπίου που οφείλονται στη μεταφορά εμπορευμάτων.

Σε αυτή τη βάση, το σχέδιο δράσης για την εφοδιαστική εισάγει την έννοια των «πράσινων διαδρόμων», δηλαδή διαδρόμων εμπορευματικών μεταφορών που χαρακτηρίζονται από χαμηλού επιπέδου επιπτώσεις στο ανθρώπινο και στο φυσικό περιβάλλον. Ουσιαστικά συστατικά στοιχεία αυτών των «πράσινων διαδρόμων» θα αποτελέσουν ο σιδηροδρομικός τρόπος μεταφοράς και ο τρόπος των πλωτών μεταφορών.

Διαχείριση υποδομής, μέσων μεταφοράς και εμπορευμάτων

Η υφιστάμενη σήμερα υποδομή μεταφορών πρέπει να αναλάβει την προβλεπόμενη ουσιαστική αύξηση στις εμπορευματικές μεταφορές για τα προσεχή έτη. Ένα στοιχείο της στρατηγικής προς το στόχο αυτό αποτελεί το Διευρωπαϊκό Δίκτυο Μεταφορών (ΔΕΔ-Μ), όπου οι τρέχουσες εργασίες περιλαμβάνουν την ανάπτυξη ορισμένων στρατηγικώς σημαντικών διεθνών διαδρόμων. Άλλο στοιχείο θα είναι η αποδοτική χρήση της διαθέσιμης υποδομής, όπου περιλαμβάνεται και η χρήση συστημάτων βασιζόμενων σε τεχνολογίες πληροφοριών για τη βελτίωση της διαχείρισης της κυκλοφορίας και των μεταφερόμενων εμπορευμάτων. Το Ευρωπαϊκό Σύστημα Διαχείρισης της Σιδηροδρομικής Κυκλοφορίας (ERTMS) και η Εμπορευματική Τηλεπληροφορική Εφαρμογή (ΕμΤΕ - TAF) στο σιδηροδρομικό τομέα και οι υπηρεσίες πληροφοριών για ποταμούς (ΥΠΠ - RIS) για τις εσωτερικές πλωτές μεταφορές, καθώς και το σύστημα SafeSeaNet, τα Συστήματα Διαχείρισης και Πληροφοριών για την Κυκλοφορία Πλοίων (VTMIS), το Αυτόματο Σύστημα Ταυτοποίησης (ΑΣΤ - AIS) και η Μεγάλης Εμβέλειας Ταυτοποίηση και Εντοπισμός (σκαφών) (LRIT) για θαλάσσιες μεταφορές παρέχουν μαρτυρία σχετικά με εξελισσόμενες προσπάθειες προς την κατεύθυνση αυτή. Στο σχέδιο δράσης για την εφοδιαστική θεωρείται ότι είναι ανάγκη να αναληφθούν περαιτέρω προσπάθειες για την ανάπτυξη Νοημόνων Συστημάτων Μεταφοράς (ΝΣΜ) στις οδικές μεταφορές ώστε, μεταξύ άλλων, να επιτευχθεί διαλειτουργικότητα. Επιπλέον εκεί ζητείται η εκτέλεση εργασιών για την επίτευξη εντοπισμού και ιχνηλάτησης ολοκληρωμένα και, μάλλον μακροπρόθεσμα, για την όδευση εμπορευμάτων μέσω διάφορων τρόπων. Προς το σκοπό αυτό επί του παρόντος η Επιτροπή προετοιμάζει μείζονα πρωτοβουλία με αντικείμενο τα ΝΣΜ για το έτος 2008, με την κατάρτιση λεπτομερούς χάρτη πορείας για την ανάπτυξη των ΝΣΜ και την εξάπλωση τους στην Ευρώπη καθώς και για την προώθηση των βασικών τεχνολογικών εφαρμογών των σχετικών με την εφοδιαστική εμπορευμάτων. Ακρογωνιαίο λίθο της πολιτικής αυτής αποτελούν η εξάπλωση ευρωπαϊκών συστημάτων δορυφορικής πλοήγησης όπως τα EGNOS και Galileo.

Εξάλλου οι εμπορευματικές μεταφορές παρουσιάζουν και αστική διάσταση. Η διανομή εμπορευμάτων σε αστικές περιοχές απαιτεί αποδοτικές διεπαφές μεταξύ μετακινήσεων κορμού σε μεγάλες αποστασεις και διανομής σε μικρές αποστάσεις μέχρι τον τελικό προορισμό. Το θέμα αποτελεί μέρος της Πράσινης βίβλου της Ευρωπαϊκής Επιτροπής για την αστική κινητικότητα, που θα οδηγήσει σε μελλοντικές ενέργειες στον τομέα αυτό.

Δεύτερο προαπαιτούμενο για αποδοτικότερη χρήση της υποδομής μεταφορών αποτελεί η άρση των επιχειρησιακών και εμπορικών εμποδίων που παρακωλύουν την πρόσβαση στην υποδομή. Το θέμα αυτό διαλαμβάνεται στην ανακοίνωση σχετικά με σιδηροδρομικό δίκτυο εμπορευματικού προσανατολισμού, διότι η απουσία συντονισμού στην απονομή χρονοδιαδρόμων καθιστά χωρίς λόγο πολύπλοκες τις ρυθμίσεις για τη διασυνοριακή κυκλοφορία και επιπροσθέτει περιττές καθυστερήσεις στα φυσικά εμπόδια των σιδηροδρομικών μεταφορών.

Απλούστευση

Με την πάροδο του χρόνου οι υπηρεσίες και οι κανονισμοί έχουν εξελιχθεί για κάθε τρόπο και συχνά για κάθε χώρα, με αποτέλεσμα διαφορετικά σύνολα κανόνων σχετικά με παραστατικά, αξιοπιστία ή άλλες διοικητικές απαιτήσεις και διαδικασίες.

Σε πρώτη φάση, τα μέτρα για την απλούστευση του διοικητικού περιβάλλοντος των εμπορευματικών μεταφορών εστιάζουν στις πολυτροπικές αλυσίδες μεταφορών. Το σχέδιο δράσης για την εφοδιαστική εμπορευμάτων υπογραμμίζει τη σημασία της μετάβασης προς ενιαία διεπαφή για τις διοικητικές απαιτήσεις στις εμπορευματικές μεταφορές ενώ ταυτόχρονα εξετάζει το θέμα των παραστατικών και της ευθύνης στις πολυτροπικές μεταφορές. Παράλληλα, η ανακοίνωση σχετικά με σιδηροδρομικό δίκτυο εμπορευματικού προσανατολισμού εξετάζει το θέμα της εναρμόνισης των κανόνων στις γραμμές των σιδηροδρομικών διαδρόμων.

Η πολυπλοκότητα από άποψη διοικητικών απαιτήσεων και διατυπώσεων για την ακτοπλοΐα αποτελεί ειδική περίπτωση. Αυτό οφείλεται εν μέρει σε εγγενή χαρακτηριστικά της ναυτιλίας αλλά και στο γεγονός ότι πλούς μεταξύ δύο λιμένων της ΕΕ θεωρείται ως έξοδος από το τελωνειακό έδαφος της ΕΕ στο λιμένα αναχώρησης και εκ νέου είσοδος στο ίδιο έδαφος στο λιμένα προορισμού. Αυτό συνεπάγεται διάφορες διαδικασίες που πρέπει να εκτελεστούν. Το σημείο αυτό εξετάζεται στο έγγραφο εργασίας των υπηρεσιών της Επιτροπής σχετικά με ευρωπαϊκό θαλάσσιο χώρο χωρίς εμπόδια.

Ποιότητα εμπορευματικών μεταφορών

Η ποιότητα εξυπηρέτησης στις εμπορευματικές μεταφορές πρέπει να βελτιωθεί, ειδικά αν επιδιώκεται να καταστούν ελκυστικότεροι τρόποι εναλλακτικοί προς την οδό. Ιδιαιτέρως στην περίπτωση του σιδηροδρόμου πρέπει να καταβληθούν προσπάθειες για τη βελτίωση των επιδόσεών του ενώ θα πρέπει να ενισχυθεί η ένταξη πλωτών τρόπων στην εφοδιαστική αλυσίδα των μεταφορών. Στο σχέδιο δράσης για την εμπορευματική εφοδιαστική προτείνονται τρόποι βελτίωσης των επιδόσεων σε εφοδιαστικές αλυσίδες και ειδικότερα εξετάζονται τα επίπεδα εξυπηρέτησης σε πολυτροπικούς κόμβους μεταφόρτωσης.

Ο ρόλος της ΕΚ

Για τη βελτίωση της απόδοσης και της αειφορίας των εμπορευματικών μεταφορών, οι αρχές πρέπει να δημιουργήσουν τις κατάλληλες πλαισιακές συνθήκες και να υποστηρίξουν την τάση προς τη συντροπικότητα και την αειφορία. Εδώ περιλαμβάνονται η θέσπιση των ενδεδειγμένων νομοθετικών μέτρων, η ανάθεση τεχνικής τυποποίησης, η παροχή πολιτικής και οικονομικής στήριξης και η ενθάρρυνση της προαγωγής βέλτιστων πρακτικών. Μέσω του σχεδίου δράσης για την εμπορευματική εφοδιαστική, της ανακοίνωσης σχετικά με σιδηροδρομικό δίκτυο εμπορευματικού προσανατολισμού, της ανακοίνωσης σχετικά με ευρωπαϊκή λιμενική πολιτική και των εγγράφων εργασίας των υπηρεσιών της Επιτροπής «Προς ευρωπαϊκό θαλάσσιο χώρο χωρίς εμπόδια» και σχετικά με τις θαλάσσιες αρτηρίες, που όλα μαζί αποτελούν το θεματολόγιο εμπορευματικών μεταφορών του 2007, η Ευρωπαϊκή Επιτροπή εξετάζει τις ενέργειες που πρέπει να αναληφθούν σε επίπεδο ΕΕ.

Οι ευρωπαϊκές προσπάθειες για τη στήριξη των διαδρόμων μεταφορών, τη βελτιωμένη διαχείριση κυκλοφορίας και εμπορευμάτων, την απλούστευση και την ποιότητα είναι ιδιαιτέρως αναγκαίες, λαμβανομένων υπόψη του διεθνή χαρακτήρα των διαδρόμων, του αυξημένου μεριδίου των διασυνοριακών εμπορευματικών μεταφορών καθώς αναπτύσσεται η εσωτερική αγορά και των ευκαιριών ανάπτυξης και εμπορικών συναλλαγών πέραν των εξωτερικών συνόρων της ΕΕ. Επιπλέον, σε έναν κλάδο που βασίζεται σοβαρά στην καινοτομία, η απουσία ευρωπαϊκής προσέγγισης θα οδηγούσε στον κατακερματισμό των αγορών και στην παρεμπόδιση της εισαγωγής νέων τεχνολογιών ή καινοτομικών λύσεων, ειδικότερα για τις ΜΜΕ. Τέλος, οι περιβαλλοντικές ανησυχίες που εγείρονται λόγω των εμπορευματικών μεταφορών απαιτούν κοινή προσπάθεια.

Πορεία προς τα εμπρός

Η ταυτόχρονη υιοθέτηση πρωτοβουλιών σχετικών με τις εμπορευματικές μεταφορές αποτελεί μαρτυρία όσον αφορά τη σημασία του θέματος αυτού για την αειφορία και την ανταγωνιστικότητα των ευρωπαϊκών οικονομιών. Οι προτάσεις που περιέχονται στις πρωτοβουλίες είναι αποτέλεσμα μακράς διαδικασίας διαβουλεύσεων. Το αποτέλεσμα ήταν η έναρξη ευρωπαϊκού κοινωνικού διαλόγου για τους λιμένες και είναι ενδεχόμενο ότι θα ενθαρρυνθεί εντατικός κοινωνικός διάλογος και σε επίπεδο τοπικό και περιφερειακό.

Η δέσμη πολιτικών πρωτοβουλιών που περιγράφεται στο παρόν έγγραφο δείχνει την οδό προς ευρωπαϊκή πολιτική εμπορευματικών μεταφορών οικοδομούμενη στις αρχές της συντροπικότητας, των Νοημόνων Συστημάτων Μεταφοράς (ΝΣΜ), τους πράσινους διαδρόμους και τον προσανατολισμό του χρήστη:

- η συντροπικότητα απαιτεί βελτίωση της απόδοσης, της διαλειτουργικότητας και της διασυνδεσιμότητας των σιδηροδρομικών, θαλάσσιων, εσωτερικών πλωτών μεταφορών, αεροπορικών, οδικών μεταφορών και των σχετικών κόμβων για την επίτευξη της πλήρους ολοκλήρωσής τους σε απρόσκοπτη παροχή υπηρεσιών από πόρτα σε πόρτα·

- τα νοήμονα συστήματα μεταφοράς προσφέρουν τρόπο βελτίωσης της διαχείρισης μεταφορών και φορτίου και αύξησης της χρήσης της διαθέσιμης υποδομής·

- η αρχή των πράσινων διαδρόμων διευρύνει το περιεχόμενο του στόχου που συνιστά η ένταξη, στη μελέτη και τη λειτουργία της υποδομής διευρωπαϊκών δικτύων μεταφορών, προβληματισμών οι οποίοι ενδιαφέρουν από άποψη περιβαλλοντική καθώς και από άποψη ασφαλείας και προστασίας

- τέλος, οι απαιτήσεις του χρήστη πρέπει να καταστούν το μελλοντικό επίκεντρο.

Οι αρχές αυτές θα οδηγήσουν στην εφαρμογή των ενεργειών και των πρωτοβουλιών που προτείνονται τώρα από την Ευρωπαϊκή Επιτροπή.

[1] Συμπεράσματα Προεδρίας του Ευρωπαϊκού Συμβουλίου Βρυξελλών, 8/9 Μαρτίου 2007.

[2] «Η Ευρώπη σε συνεχή κίνηση: βιώσιμη κινητικότητα στην ήπειρό μας», COM(2006) 314 τελικό.

[3] COM(2007) 607 τελικό.

[4] COM(2007) 608 τελικό.

[5] COM(2007) 616 τελικό

[6] COM(2007) 575 τελικό.

[7] SEC(2007) 1351.

[8] SEC(2007) 1367.